D ô v o d o v á    s p r á v a

1. Všeobecná časť

Návrh zákona, ktorým sa mení a dopĺňa zákon č. 279/2024 Z. z. o dani z finančných transakcií a o zmene a doplnení niektorých zákonov a ktorým sa menia niektoré zákony, predkladá na rokovanie Národnej rady Slovenskej republiky poslanec Národnej rady Slovenskej republiky Marián Viskupič.
  	
Cieľom návrhu je zrušiť novozavedenú daň z finančných transakcií a to z dôvodu jej zásadného škodlivého vplyvu pre slovenské podnikateľské prostredie, ako aj z dôvodu vysokého rizika jej rozporu s európskym právom, a tým aj s Ústavou Slovenskej republiky.
           	
Zákon o dani z finančných transakcií postihne všetky podnikateľské subjekty - právnické aj fyzické osoby - pôsobiace na Slovensku. Malí podnikatelia, sektory s vysokou obrátkovosťou a nízkou maržou, najmä prvovýroba a potravinárstvo, budú touto daňou mimoriadne nepriaznivo zaťažené. Táto daň prinesie firmám zvýšené náklady, ktoré sa premietnu do spotrebiteľských cien, čo zníži konkurencieschopnosť spoločností na Slovensku a zvýši administratívnu záťaž. Existuje vysoké dôvodné podozrenie, že táto daň je v rozpore s právom Európskej únie, čo sa týka voľného pohybu kapitálu, podpory podnikania a diskriminácie zahraničných bánk.
            
Národnou radou Slovenskej republiky schválený zákon, ktorým sa zavádza daň z finančných transakcií, nadobudne účinnosť 1. januára 2025, pričom prvé zdaňovacie obdobie začína v apríli toho istého roka s výnimkou dane z finančných transakcií za použitie platobnej karty, ktorej zdaňovacie obdobie začína už 1. januára 2025 a trvá počas celého roka. Daň sa vzťahuje na všetky subjekty, vrátane tých, ktoré nie sú zriadené za účelom dosahovania zisku. Sadzba dane je 0,4 % na každú bezhotovostnú transakciu, okrem transakcií so štátom, s maximálnym limitom 40 eur za prevod. Pre účty v zahraničných bankách tento limit neplatí a samotný výpočet dane je na pleciach podnikateľov. Hotovostné výbery z bankomatov sú zdaňované sadzbou 0,8 % bez maximálneho limitu. Zákon bol prijatý v skrátenom legislatívnom konaní, neprebehlo k nemu riadne medzirezortné  pripomienkové konanie, neuskutočnila sa ani žiadna diskusia s podnikateľskými združeniami a verejnosťou. Zákon bol schválený v priebehu niekoľkých dní v legislatívnom procese, z ktorého bola vylúčená nielen odborná a laická verejnosť, ale v značnej miere aj potlačená opozícia, čo vzbudzuje pochybnosti o jeho ústavnosti. 
	
Zavedená daň z finančných transakcií je podľa predkladateľa nespravodlivá, priamo penalizuje ekonomickú aktivitu, zdaňuje úspech a brzdí ekonomiku. V takejto forme neexistuje v žiadnej krajine eurozóny. Existuje iba v Maďarsku a Venezuele. Skúsenosti z Maďarska naznačujú, že výnosy z tejto dane nebudú také vysoké, ako sa uvádza. Rada pre rozpočtovú zodpovednosť dospela k iným výsledkom, než sú oficiálne prognózy. V Maďarsku táto daň funguje už viac ako 10 rokov a sadzba bola niekoľkokrát zvyšovaná, pretože nepriniesla očakávaný efekt. Banky navyše zvýšili poplatky pre klientov, aby kompenzovali náklady na zavedenie systému výberu daní. Zavedená daň navyše spôsobí nárast šedej ekonomiky, keďže sa budú obchádzať bezhotovostné transakcie podobne ako v Maďarsku. Názov dane je zavádzajúci, ide skôr o daň z prevodu či z obratu, nevzťahuje sa na obchodovanie s finančnými nástrojmi, ktoré vykonávajú obchodníci s cennými papiermi, ako je v niektorých krajinách EÚ.
            
Ďalším negatívom v tejto súvislosti je, že Ministerstvo financií Slovenskej republiky nemá k dispozícii prepočty vplyvu na podnikateľské prostredie ani analýzu reakcií podnikov pôsobiacich na Slovensku. Chýba kalkulácia ušlých príležitostí a odhad počtu subjektov, ktoré zaregistrujú svoje spoločnosti v zahraničí alebo odídu zo Slovenska. Zavedenie tejto dane, spolu so zvýšením dane z príjmu právnických osôb a narastajúcou zložitosťou systému, odradí zahraničných investorov a zníži príťažlivosť Slovenska ako podnikateľského prostredia.
            
Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

            Návrh zákona predpokladá negatívne vplyvy na rozpočet verejnej správy, pozitívne vplyvy na podnikateľské prostredie a sociálne vplyvy, nepredpokladá vplyvy na informatizáciu spoločnosti, služby verejnej správy pre občana, životné prostredie, a ani vplyvy na manželstvo, rodičovstvo a rodinu.


1. Osobitná časť

K čl. I.

Vypúšťajú sa nosné § 1 až 13 v čl. I. Dopĺňa sa prechodné ustanovenie, že daň z finančných transakcií za použitie platobnej karty sa neplatí. Administratívna náročnosť spojená s platením by nebola úmerná výške dane (2 eurá).

K čl. II

Vypúšťa sa citácia v poznámke pod čiarou k odkazu 1 v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, a to v súvislosti so zrušením dane z finančných transakcií. 

K čl. III

V súvislosti so zrušením dane z finančných transakcií sa primerane upravuje aj zákon č. 595/2003 Z. z. o dani z príjmov v znení neskorších predpisov, a to tak, že v § 19 ods. 3 písm. j) sa vypúšťa daň z finančných transakcií. Primerane k tomu sa upravuje aj znenie poznámky pod čiarou. Právna úprava sa nevracia k uznaniu dane z osobitnej stavby ako daňového výdavku, pretože táto úprava je obsolentná.

K čl. IV

Účinnosť predkladaného návrhu zákona sa navrhuje od 1. marca 2025.

